
Szabad a Játék!

Kulcsszavak: benzinkút; játszótér; közösségi; szociális
Az Irinyi József utca és a Budafoki út sarkán álló benzinkút pontosan olyan, mint a több. A forgalmas, zajos környezet a lehető leggyorsabb áthaladásra ösztönzi az arra járókat. Mi ennek az ellenkezőjét, egy olyan teret szeretnénk létrehozni, amely csábítja a környéken lakókat és létrehoz egy helyi közösséget.
Lágymányos nagyon népszerű a fiatalok körében, akik első sorban az egyetem közelsége miatt költöznek ide, a szolgáltatások, szórakozási lehetőségek az ő igényeikre vannak tervezve. De mi a helyzet azokkal, akik az egyetemi évek után családot alapítanak?
Egy gyerekes családnak szűk a bérlakás, a ház udvarán játszó gyereknek állandóan szembesülnie kell az elégedetlen szomszédokkal, akiket zavar a gyerekzsivaj.
Úgy gondoljuk, hogy egy benzinkút fedele alatt sokkal szabadabb játék biztosított a gyerekek számára, ezért szeretnénk egy olyan játszóteret kialakítani, amely megadja nekik a megfelelő szabadságot és biztonságot az önfeledt játékhoz.
Fejlődés és környezetpszichológiai szempontból kerestük a választ a kérdésre, hogy mitől lesz egy játszótér játszható és közösségi.
A játék a szabadban elengedhetetlen a megfelelő fizikai és mentális fejlődéshez, amitől nem foszthatjuk meg a városban nevelkedő gyermekeket sem. [1] Szeretnénk megmutatni a szülőknek, hogy a kihívásokkal való szembesülés és a problémamegoldás -akár egyénileg, akár kortársakkal együttműködve- megvalósulhat játékos formában is.
Olyan helyet szeretnénk kialakítani, ami nem zárja ki a külvilágot, megnyílik a kapcsolódó zöldterület és utca felé. Fontos szempont a biztonság, valamint reagálni kell a környezeti terhelésre. Mindezek mellet célunk egy sokszínű közösségi tér létrejötte, amely hozzájárul a szociális kapcsolatok kialakulásához és fejlődéséhez egyaránt. [2]
Kutatásunk során azt a következtetést vontuk le, hogy a természetes környezet és a szabadon alakítható játékok a legvonzóbbak a gyerekek számára, valamint jó lehetőséget nyújtanak csoportos játékokhoz. [3]
Az általunk elképzelt modulokból álló rendszer szabadon alakítható, folyamatosan megújul a használói kedve szerint. Mi kizárólag a játékhoz szükséges eszközöket/elemeket szeretnénk biztosítani számukra, ezzel teret engedve a kooperációnak és a kreativitásnak.
[1] https://www.tandfonline.com/doi/full/10.1080/23748834.2019.1586327
[2] https://www.sciencedirect.com/science/article/pii/S0264275124005079#bb0015
[3] https://www.sciencedirect.com/science/article/pii/S0272494414000097



